Document ID: 32011R0758

KOMISIJOS ĮGYVENDINIMO REGLAMENTAS (ES) Nr. 758/2011
2011 m. rugpjūčio 1 d.
kuriuo iš dalies keičiamas Reglamentas (ES) Nr. 1291/2009 dėl respondentinių valdų atrankos žemės ūkio valdų pajamoms nustatyti
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 30 d. Tarybos reglamentą (EB) Nr. 1217/2009, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos bendrijoje (1), ypač į jo 5 straipsnio 4 dalį,
kadangi:
(1)
2009 m. gruodžio 18 d. Komisijos reglamente (ES) Nr. 1291/2009 dėl respondentinių valdų atrankos žemės ūkio valdų pajamoms nustatyti (2) 2 straipsnyje nustatytos valdų pajamų ekonominio dydžio ribos 2010 ir vėlesniems ataskaitiniams metams;
(2)
dėl struktūrinių pokyčių Airijoje sumažėjo mažiausių valdų skaičius ir jų indėlis į bendrą žemės ūkio produkciją, todėl tapo nebūtina jas įtraukti į tyrimų sritį, apimančią reikšmingiausią žemės ūkio veiklos dalį;
(3)
Prancūzijos atveju visai Prancūzijai taikoma riba neatspindi Gvadelupos, Martinikos ir Reunjono rajonų žemės ūkio sektoriaus struktūros;
(4)
todėl Airijos atveju rekomenduojama šią ribą padidinti iki 8 000 EUR, o Prancūzijos atveju Gvadelupos, Martinikos ir Reunjono rajonams turėtų būti nustatyta 15 000 EUR riba;
(5)
Reglamento (ES) Nr. 1291/2009 priede nustatytas Airijoje atrenkamų respondentinių valdų skaičius yra 1 300. Šis skaičius nesikeitė nuo 1982 m., neatsižvelgiant į tai, kad Airijoje ūkių sumažėjo, o jų vidutinis dydis padidėjo. Todėl tinkamą reprezentatyvumą būtų galima užtikrinti pasinaudojus mažesniu nei dabartinis respondentinių valdų skaičiumi;
(6)
Prancūzijos atveju turėtų atsispindėti Gvadelupos, Martinikos ir Reunjono rajonų įtraukimas, o kiekvieno Prancūzijos rajono respondentinių valdų skaičius turėtų būti pakeistas taip, kad būtų užtikrintas tinkamas atrinktų ūkių reprezentatyvumas;
(7)
Vengrijos atveju turi atsispindėti rajonų skaičiaus sumažinimas;
(8)
todėl Reglamentą (ES) Nr. 1291/2009 reiktų atitinkamai iš dalies pakeisti;
(9)
šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 1291/2009 iš dalies keičiamas taip:
1)
2 straipsnis iš dalies keičiamas taip:
a)
su Airija susijusi įtrauka pakeičiama taip:
„-
Airija: 8 000 EUR“;
b)
su Prancūzija susijusi įtrauka pakeičiama taip:
„-
Prancūzija (išskyrus Gvadelupą, Martiniką ir Reunjoną): 25 000 EUR
-
Prancūzija (tik Gvadelupa, Martinika ir Reunjonas): 15 000 EUR“;
2)
priedas iš dalies keičiamas pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2012 ataskaitinių metų.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 1 d.

Labels: 18
19
6